Document ID: 32005R0117

KOMISSION ASETUS (EY) N:o 117/2005,
annettu 26 päivänä tammikuuta 2005,
yhteisön tarkkailun käyttöönotosta tietyistä kolmansista maista peräisin olevien tiettyjen jalkineiden tuonnissa
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon tuontiin sovellettavasta yhteisestä järjestelmästä ja asetuksen (EY) N:o 518/94 kumoamisesta 22 päivänä joulukuuta 1994 annetun neuvoston asetuksen (EY) N:o 3285/94 (1) ja erityisesti sen 11 artiklan 2 kohdan,
sekä katsoo seuraavaa:
(1)
Siirtymäkauden tuotekohtaisesta suojamekanismista Kiinan kansantasavallasta peräisin olevalle tuonnille ja tiettyjen kolmansien maiden tuontiin sovellettavasta yhteisestä menettelystä annetun asetuksen (EY) N:o 519/94 muuttamisesta 3 päivänä maaliskuuta 2003 annetulla neuvoston asetuksella (EY) N:o 427/2003 (2) säädetyn jalkineiden kiintiöjärjestelmän voimassaolo päättyi 1 päivänä tammikuuta 2005.
(2)
Eräät jäsenvaltiot ilmoittivat komissiolle 7 päivänä joulukuuta 2004, että jalkineiden tuonnissa olisi aiheellista ottaa käyttöön asetuksen (EY) N:o 3285/94 mukaisia tarkkailutoimia.
(3)
Yhteisön jalkineteollisuus koostuu pääosin pienistä ja keskisuurista yrityksistä, joista suurin osa sijaitsee alueilla, joilla on vain vähän muita työllistäjiä. Tästä syystä se on suojaton erityisesti Kiinan kansantasavallasta peräisin olevan halpatuonnin aiheuttamaa kilpailua vastaan.
(4)
Tähän tuonnin aiheuttamaan kilpailuun vastatakseen yhteisön jalkineteollisuus on viime vuosina toteuttanut merkittäviä uudelleenjärjestelyjä keskittämällä tuotantoaan kalliimpiin tuotteisiin eli juuri niihin tuotteisiin, joiden tuontiin on tähän saakka sovellettu kiintiöitä. Näiden tuotteiden osuus yhteisön jalkineteollisuuden tuotannosta on noin 85 prosenttia. Nämä uudelleenjärjestelyt ovat johtaneet kapasiteetin ja työvoiman huomattavaan vähentymiseen. Näistä toimista huolimatta yhteisön jalkineteollisuuden tuotantomäärät ja markkinaosuus laskevat edelleen ulkomailta tulevan halpatuonnin seurauksena.
(5)
Kiintiöihin kuulumattomien jalkineiden tuonti Kiinan kansantasavallasta yhteisöön kasvoi vuosina 2000-2003 voimakkaasti sekä absoluuttisesti että markkinaosuudella mitattuna, minkä lisäksi kyseisen tuonnin hinnat olivat merkittävästi alempia kuin vastaavien yhteisössä valmistettujen tuotteiden hinnat. Tuonti kasvoi vuosien 2000 ja 2003 välillä keskimäärin 59 prosenttia ja keskimääräinen hintaero oli 21 prosenttia.
(6)
Koska markkinaedellytykset ovat kaikkien jalkinetuotteiden osalta samat, on todennäköistä, että kaupan äskettäinen vapauttaminen johtaa tuonnin vastaavaan, merkittävään kasvuun. Jalkineiden tuonnin viimeaikaisten kehityssuuntauksien perusteella voidaan arvioida, että kiintiöiden poisto vuonna 2005 saattaa johtaa tuonnin kaksinkertaistumiseen lyhyellä aikavälillä, minkä seurauksena yhteisön tuotannonalan markkinaosuus todennäköisesti pienenisi 6 prosenttia ja työpaikkoja menetettäisiin 17 000. Tästä syystä voidaan katsoa, että yhteisön tuottajiin kohdistuu asetuksen (EY) N:o 3285/94 11 artiklassa tarkoitettu haitan uhka.
(7)
Koska todennäköiset seuraukset ovat näin merkittäviä, yhteisön etu vaatii, että tiettyjen Kiinan kansantasavallasta peräisin olevien jalkineiden tuonti asetetaan yhteisön ennakkotarkkailuun sellaisten tilastotietojen saamiseksi, joiden avulla tuonnin kehityssuuntauksia voidaan analysoida nopeasti. Kyseessä olevat jalkineet ovat pääasiassa keski- ja korkealaatuisia tuotteita, joita vielä tuotetaan merkittävässä määrin yhteisössä, ja niitä voidaan tästä syystä pitää arkoina tuotteina. Ennakkotarkkailu, joka toteutetaan 31 päivään tammikuuta 2006 sovellettavana automaattisena tuontilisenssijärjestelmänä, on nopein keino selkeän kuvan saamiseksi näiden kiintiöiden poistamisen varhaisvaikutuksista, sillä asian kannalta merkittävien tietojen saaminen vie enemmän aikaa mitä tahansa jälkikäteisjärjestelmää sovellettaessa.
(8)
Jotta saataisiin yleiskäsitys jalkineiden tuonnin kehityssuuntauksista, on lisäksi tarkoituksenmukaista ottaa käyttöön tulliperusteinen jälkikäteistarkkailun järjestelmä, jota sovelletaan kaikkien ja kaikista lähteistä peräisin olevien jalkineiden tuontiin. Tämä käsittää myös ennakkotarkkailuun asetettavat jalkineet. Ennakkotarkkailu voidaan päättää, kun jälkikäteistarkkailun järjestelmä on täysin toimintakunnossa, viimeistään 31 päivänä tammikuuta 2006.
(9)
Sisämarkkinoiden toteutumisen edellytyksenä on, että yhteisön tuojien suoritettaviksi tulevat muodollisuudet ovat samat tavaroiden tullauspaikasta riippumatta.
(10)
Tietojen keräämisen helpottamiseksi olisi edellytettävä, että ennakkotarkkailun soveltamisalaan kuuluvien tuotteiden vapaaseen liikkeeseen luovutuksen yhteydessä esitetään yhdenmukaiset edellytykset täyttävä tarkkailuasiakirja. Jäsenvaltioiden viranomaisten olisi tietyn ajanjakson kuluessa vahvistettava kyseinen asiakirja tuojan hakemuksesta ilman, että tuoja saisi tuontioikeutta sen perusteella. Tämän asiakirjan olisi tästä syystä oltava voimassa ainoastaan niin kauan kuin tuontia koskevat säännöt pysyvät muuttumattomina; sen olisi oltava voimassa kaikkialla yhteisössä.
(11)
Avoimuuden varmistamiseksi jäsenvaltioiden ja komission olisi vaihdettava tietoja yhteisön tarkkailun tuloksista niin kattavasti kuin mahdollista.
(12)
Vaikka tarkkailuasiakirjojen antamiseen sovelletaan yhdenmukaisia edellytyksiä yhteisön tasolla, sen olisi kuuluttava kansallisten viranomaisten vastuualueeseen.
(13)
Olisi suotavaa, että tämä asetus tulee voimaan päivänä, jona se julkaistaan, jotta tietoja voitaisiin alkaa kerätä mahdollisimman pian,
ON ANTANUT TÄMÄN ASETUKSEN:
1 LUKU
ENNAKKOTARKKAILU
1 artikla
Tiettyjen Kiinan kansantasavallasta peräisin olevien, liitteessä I lueteltujen jalkineiden luovutus vapaaseen liikkeeseen yhteisössä edellyttää asetuksessa (EY) N:o 3285/94 tarkoitettua yhteisön ennakkotarkkailua.
2 artikla
1. Edellä 1 artiklassa tarkoitettujen tuotteiden luovutus vapaaseen liikkeeseen yhteisössä edellyttää jäsenvaltion toimivaltaisten viranomaisten antaman tarkkailuasiakirjan esittämistä.
2. Jäsenvaltioiden toimivaltaisten viranomaisten on annettava 1 kohdassa tarkoitettu tarkkailuasiakirja automaattisesti ja maksutta pyydetyille määrille viiden työpäivän kuluessa siitä, kun yhteisöön sijoittautunut yhteisön tuoja on esittänyt sitä koskevan hakemuksen. Toimivaltaisen kansallisen viranomaisen katsotaan vastaanottaneen hakemuksen viimeistään kolmen työpäivän kuluttua sen jättämisestä, jollei toisin todisteta.
3. Liitteessä II lueteltujen viranomaisten myöntämä tarkkailuasiakirja on voimassa kaikkialla yhteisössä.
4. Tarkkailuasiakirja on laadittava asetuksen (EY) N:o 3285/94 liitteessä I esitettyä mallia vastaavalle lomakkeelle.
Tuojan hakemuksessa on oltava seuraavat tiedot:
a)
hakijan nimi ja täydellinen osoite (mukaan luettuina puhelin- ja faksinumerot sekä mahdollinen toimivaltaisten kansallisten viranomaisten käyttämä tunnistenumero) sekä arvonlisäverotunniste, jos hakija on arvonlisäverovelvollinen;
b)
tarvittaessa tavaranhaltijan tai hakijan edustajan nimi ja täydellinen osoite (mukaan luettuina puhelin- ja faksinumerot);
c)
viejän täydellinen nimi ja osoite;
d)
tavaroiden tarkka kuvaus, mukaan luettuina seuraavat tiedot:
i)
tavaroiden kauppanimi;
ii)
Taric-koodi(t);
iii)
alkuperämaa (eli Kiinan kansantasavalta);
iv)
lähetysmaa;
e)
tavaroiden määrä (paria);
f)
yhdistetyn nimikkeistön nimikkeittäin ilmoitettu tavaroiden cif-arvo yhteisön rajalla euroina;
g)
tulliselvityksen aiottu aika ja paikka;
h)
maininta siitä, onko kyseessä samaa sopimusta koskeneen aiemman hakemuksen uusinta;
i)
seuraava hakijan päiväämä ja allekirjoittama vakuutus, jossa on hakijan nimen selvennys suuraakkosin: ”Vakuutan, että tässä hakemuksessa olevat tiedot ovat oikeita ja vilpittömässä mielessä annettuja ja että olen sijoittautunut yhteisön alueelle.” Tuojan on myös toimitettava jäljennös myynti- tai ostosopimuksesta ja pro forma -laskusta. Tuojan on pyydettäessä esitettävä tuottajan antama tuotantotodistus erityisesti sellaisissa tapauksissa, joissa tavaroita ei osteta suoraan Kiinan kansantasavallasta.
5. Tarkkailuasiakirjojen voimassaoloajaksi vahvistetaan kuusi kuukautta. Käyttämättömät tai osittain käytetyt tarkkailuasiakirjat voidaan uusia samaksi ajaksi.
6. Tuojan on palautettava tarkkailuasiakirjat ne antaneelle viranomaiselle niiden voimassaoloajan päätyttyä.
7. Toimivaltaiset viranomaiset voivat vahvistaminsa edellytyksin sallia, että ilmoitukset tai pyynnöt lähetetään tai tulostetaan sähköisesti. Kaikkien asiakirjojen ja kaiken todistusaineiston on kuitenkin oltava toimivaltaisten viranomaisten saatavilla.
8. Tarkkailuasiakirja voidaan antaa sähköisesti, jos asianomaisilla tullitoimipaikoilla on mahdollisuus vastaanottaa kyseinen asiakirja tietokoneverkon välityksellä.
3 artikla
1. Se, että liiketoimessa käytettävä yksikköhinta eroaa tarkkailuasiakirjassa ilmoitetusta yksikköhinnasta vähemmän kuin viisi prosenttia jompaankumpaan suuntaan tai että tuotavien tuotteiden kokonaismäärä on alle viisi prosenttia suurempi kuin tarkkailuasiakirjassa ilmoitettu määrä, ei estä kyseisten tuotteiden luovuttamista vapaaseen liikkeeseen.
2. Tarkkailuasiakirjahakemukset sekä itse tarkkailuasiakirjat ovat luottamuksellisia. Niiden sisältämät tiedot on tarkoitettu pelkästään toimivaltaisten viranomaisten ja hakijan käyttöön.
4 artikla
1. Jäsenvaltioiden on ilmoitettava komissiolle seuraavat tiedot:
a)
mahdollisimman säännöllisesti ja ajanmukaisesti ja viimeistään kunkin kuukauden viimeisenä päivänä yksityiskohtaiset tiedot niistä määristä ja euromääräisistä arvoista, joille tarkkailuasiakirjoja on annettu;
b)
kuuden viikon kuluessa kunkin kuukauden päättymisestä yksityiskohtaiset tiedot kyseisen kuukauden tuonnista komission asetuksen (EY) N:o 1917/2000 (3) 32 artiklan mukaisesti.
Jäsenvaltioiden toimittamat tiedot on eriteltävä tuotteen ja yhdistetyn nimikkeistön (CN) koodin mukaan.
2. Jäsenvaltioiden on ilmoitettava havaitsemistaan sääntöjenvastaisuuksista tai petoksista ja esitettävä tarvittaessa ne syyt, joiden perusteella ne ovat kieltäytyneet antamasta tarkkailuasiakirjaa.
2 LUKU
JÄLKIKÄTEEN TAPAHTUVA TARKKAILU
5 artikla
1. Liitteessä III lueteltujen jalkineiden osalta otetaan käyttöön jälkikäteen tapahtuvan tilastotarkkailun järjestelmä.
2. Kun tuotteet on luovutettu vapaaseen liikkeeseen, jäsenvaltioiden toimivaltaisten viranomaisten on ilmoitettava komissiolle mahdollisuuksien mukaan viikoittain ja vähintään kunkin kuukauden lopussa tuotujen tuotteiden kokonaismäärät (paria) ja niiden arvo (euroina yhteisön rajalla) esittämällä tuotteita koskeva yhdistetyn nimikkeistön koodi ja käyttämällä kyseisessä koodissa käytettyjä ja tarvittaessa muita paljousyksiköitä. Tuonti on eriteltävä voimassa olevien tilastomenettelyjen mukaisesti.
3 LUKU
YLEISET SÄÄNNÖKSET
6 artikla
Tämän asetuksen mukaisesti annettavat ilmoitukset on toimitettava komissiolle sähköisesti tätä tarkoitusta varten perustetun monipalveluverkon välityksellä, jollei pakottavista teknisistä syistä ole välttämätöntä käyttää tilapäisesti muuta toimitustapaa.
7 artikla
Tämä asetus tulee voimaan päivänä, jona se julkaistaan Euroopan unionin virallisessa lehdessä.
Edellä olevan 1 luvun säännöksiä sovelletaan 1 päivästä helmikuuta 2005 enintään 31 päivään tammikuuta 2006.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 26 päivänä tammikuuta 2005.

Labels: 3
1
18